“หุ้นเอเชีย” เปิดลบ! ตลาดออสเตรเลียกดดัน หลังโควิดระบาดฉุดความเชื่อมั่น
“หุ้นเอเชีย” เปิดลบ! นลท.จับตาความเคลื่อนไหวในตลาดหุ้นออสเตรเลีย หลังเปิดตลาดเกือบทรงตัว เนื่องจากสถานการณ์การระบาดของโควิด-19 ในประเทศบดบังความเชื่อมั่น
9 ส.ค. 2564

ผู้สื่อข่าวรายงานว่า ตลาดหุ้นเอเชียเปิดเช้านี้เคลื่อนไหวในแดนลบ ขณะที่นักลงทุนจับตาความเคลื่อนไหวในตลาดหุ้นออสเตรเลียหลังเปิดตลาดเกือบทรงตัว เนื่องจากสถานการณ์การระบาดของโควิด-19 ในประเทศบดบังความเชื่อมั่นของนักลงทุน
โดยดัชนี SSE Composite ตลาดหุ้นจีนเปิดวันนี้ที่ 3,441.75 จุด ลดลง 16.48 จุด หรือ -0.48% และดัชนี HSI ตลาดหุ้นฮ่องกงเปิดวันนี้ที่ 25,969.23 จุด ลดลง 210.17 จุด หรือ -0.80%
ส่วนตลาดหุ้นญี่ปุ่นปิดทำการวันนี้ (9 ส.ค.) เนื่องในวันภูเขา
ด้านนักลงทุนวิตกกังวลสถานการณ์การระบาดของโควิด-19 ในออสเตรเลีย โดยเมื่อวานนี้ (8 ส.ค.2564) ออสเตรเลียรายงานยอดผู้ติดเชื้อโควิด-19 เพิ่มอีก 280 ราย ส่วนใหญ่อยู่ในรัฐนิวเซาท์เวลส์ โดยขณะนี้ประชาชนราว 15 ล้านคน หรือ 60% จากทั้งหมดในออสเตรเลียอยู่ภายใต้มาตรการล็อกดาวน์ที่เข้มงวด
สำหรับข้อมูลเศรษฐกิจสำคัญอื่นๆ ศุลกากรจีนรายงานเมื่อวันเสาร์ที่ผ่านมา (7 ส.ค.2564) ว่ายอดส่งออกของจีนในเดือนก.ค. 2564 เพิ่มขึ้น 19.30% เมื่อเทียบรายปี และยอดนำเข้าเพิ่มขึ้น 28.10% อย่างไรก็ตามยอดส่งออกและนำเข้าของจีนชะลอตัวลงจากเดือนมิ.ย. 2564 ซึ่งเพิ่มขึ้น 32.20% และ 36.70% ตามลำดับ
ทั้งนี้จีนมียอดเกินดุลการค้า 5.658 หมื่นล้านดอลลาร์ในเดือนก.ค. 2564 เพิ่มขึ้นจาก 5.153 หมื่นล้านดอลลาร์ในเดือนมิ.ย. 2564
ขณะเดียวกันนักลงทุนยังจับตาการรายงานดัชนีราคาผู้บริโภค (CPI) และดัชนีราคาผู้ผลิต (PPI) เดือนก.ค.ของจีนในวันนี้ด้วย
 
 